钦定古今图书集成/理学汇编/文学典/第008卷 > 吴氏林下偶谈 > 《秦少游学柳文》
## 钦定古今图书集成/理学汇编/文学典/第008卷 > 吴氏林下偶谈 > 《秦少游学柳文》

柳子厚《祭吕衡州文》云：“呜呼，化光今复何为乎？止乎
行乎？昧乎明乎？岂荡为太空，与化无穷乎？将结为光
耀，以助临照乎？岂为雨为露，以泽下上乎？将为雷为
霆，以泄怨怒乎？岂为凤为麟为景星、为卿云，以寓其
神乎？将为金为锡，为圭为璧，以栖其魄乎？岂复为贤
人以续其志？将奋为神明，以遂其义乎？”后秦少游《吊
镈钟文》，全仿此云：“呜呼！钟乎！今焉在乎？岂复为激宫
流羽，以嗣其故乎？将凭化而迁改，易制以周于用乎？
岂为钱为镈为铚为釜，以供耕稼之职？将为鼎鼐，以
效烹饪之功乎？岂为浮图老子之像，巍然瞻仰于缁
素乎？岂为麟趾袅蹄之形，翕然为玩于邦国乎？岂为
干越之剑，气如虹霓，扫除妖氛于指顾之间乎。将为
百炼之鉴。湛如止水。”别妍丑于高堂之上乎。然子厚
又仿楚辞。《卜居篇》耳。